Sven B. Jacobsen, leder i syklistenes landsforening i Sør-Rogaland. Foto: Anders Fehn / NRK

Syklister i høy fart er i dag i konflikt med de gående i det populære turområdet. Turgåerne mener syklistene ikke tar hensyn og sykler farlig fort. Syklistene mener på sin side at det er de gående som er i veien.

Park- og veisjef Torgeir Esig Sørensen i Stavanger kommune foreslår derfor å innføre fartsgrense på 15 kilometer i timen for syklister rundt Store Stokkavatn. Stavanger kommune har sendt dette forslaget, og flere ferdsregler ut til høring.

Her blir det blant annet foreslått maks fartsgrense på 15 kilometer i timen rundt Store Stokkavatn. Dette blir blankt avvist av Syklistenes landsforening.

– Det å sette ned fartsgrensen vil redusere sykkelaktiviteten i distriktet. Dersom politikerne vil ha flere til å sykle så er virkelig ikke dette veien å gå, sier leder i Syklistenes landsforening i Sør-Rogaland, Sven B. Jacobsen.

Hovedproblemet er bruken av turveien som treningsanlegg for den sterkt voksende sykkelsporten i området. Det er de syklistene som sykler i høy fart som er problemet, ikke småbarnfamilien på søndagstur. Tanken om å forby sykling totalt har vært vurdert og er fra administrasjonens ikke funnet hensiktsmessig av hensyn til tursyklister som ikke representerer brukerkonflikter på samme nivå

som treningssyklistene. Utdrag, Stavanger Kommunes ferdselsreglement

– Egen sykkeltrasé som løsning

Mange syklister bruker Stokkavannet til og fra jobb. Foto: Eirin Larsen / NRK

Sykkelforeningen vil heller ha et eget sykkelfelt, spesielt på østsiden av vannet.

– Det som kunne vært en løsning kunne vært en egen sykkeltrasé. Vi innser at det i så fall vil være noe arealbegrensninger på dette, men en tidsdeling mellom syklister og gående bør være mulig å få til, sier Jacobsen.

Han åpner for en ordning med forkjørsrett, der syklistene prioriteres i enkelte perioder på døgnet.

– De som sykler til jobb kan ha forkjørsrett mandag-fredag mellom klokka 6 og 9, og på vei hjem igjen mellom klokka 15 og 17. I tillegg kan treningssyklistene få ukedagene på kveldstid mellom klokka 21 og midnatt, sier han.

– Trenger politisk vilje

Jacobsen understreker at dersom dette skal bli mulig så er det politikerne som må ta i et tak.

– Sett fra vår side er dette en praktisk måte å lage regler på. Men det krever politisk vilje og fleksibilitet for å få det til, men det må jo kunne la seg løse.

LES OGSÅ: Sykkelturer i Rogaland

Kommunens egne forslag til ferdsregler innebærer også at syklistene skal holde god avstand til de gående, men dette mener Jacobsen er vanskelig å realisere.

– Rundt Store Stokkavatn er dette vanskelig å få til når tre personer går i bredden og det kommer en syklist. Da er det ikke mye å gå på. Det vil være langt mer effektivt å innføre forkjørsrett. Dersom politikerne ønsker å få opp sykkelandelen må det gjøres noen grep, og de grepene kommer ikke av seg selv.

Forslag til ferdsregler fra Stavanger kommune:

Maks fartsgrense på 15 km/t rundt Store Stokkavatn

Passering av gående må skje i god avstand og i tilnærmet gangfart

Som syklist skal du signalisere med sykkelbjellen i god tid før passering

Vær spesielt oppmerksom på passering ved hunder og barn